ฮเยซัน

**ฮเยซัน** () เป็นนครทางตอนเหนือของจังหวัดรยังกัง ประเทศเกาหลีเหนือ เป็นศูนย์กลางการคมนาคมทางแม่น้ำรวมถึงเป็นศูนย์กระจายสินค้า นอกจากนี้ยังเป็นศูนย์กลางการปกครองของจังหวัดรยังกัง ใน ค.ศ. 2008 ประชากรของนครมีจำนวน 192,680 คน

## พื้นที่
ในช่วงราวทศวรรษ 1940 นครนี้เคยครอบคลุมถึงบริเวณภูเขาแพ็กดูที่อยู่ใกล้เคียง อย่างไรก็ตาม ด้วยการเปลี่ยนแปลงหลายประการ พื้นที่ของนครนี้จึงถูกลดขนาดลง และในปัจจุบันครอบคลุมเพียงพื้นที่ใกล้กับแม่น้ำยาลู่เท่านั้น

ด้วยการแบ่งสองเกาหลี ฮเยซันจึงถูกอ้างสิทธิ์โดยเกาหลีใต้เช่นกัน โดยยึดตามแนวเขตแดนในทศวรรษ 1940 ไม่ใช่แนวเขตแดนที่เกาหลีเหนือใช้ ดังนั้น ตามทัศนะของเกาหลีใต้ ฮเยซันจึงยังคงครอบคลุมถึงบริเวณภูเขาแพ็กดูที่อยู่ใกล้เคียง

เกาหลีใต้มีความขัดแย้งกับสาธารณรัฐประชาชนจีนเนื่องจากภูเขาแพ็กดู โดยข้อเท็จจริงแล้วภูเขานี้ถูกแบ่งออกเป็นสองส่วน ส่วนทางใต้ถูกปกครองโดยเกาหลีเหนือ ในขณะที่ส่วนทางเหนือถูกปกครองโดยสาธารณรัฐประชาชนจีน อย่างไรก็ตาม เกาหลีใต้ยังคงอ้างสิทธิ์ในพื้นที่ส่วนทางเหนือ แม้จะไม่มีการอ้างสิทธิ์อย่างเป็นทางการ แต่ในแผนที่ซึ่งพิมพ์โดยเกาหลีใต้ พื้นที่ดังกล่าวถูกอ้างสิทธิ์โดยพฤตินัย ส่วนสาธารณรัฐประชาชนจีนอ้างสิทธิ์เหนือภูเขาทั้งลูก

## ประวัติศาสตร์
เดิมเป็นหมู่บ้านในสมัยโคกูรยอและพัลแฮ ต่อมาได้สูญเสียพื้นที่ให้แก่เผ่านฺหวี่เจิน (แมนจู) หลังการล่มสลายของพัลแฮใน ค.ศ. 982 และถูกยึดกลับคืนมาได้ในปีที่ 3 ของพระเจ้าคงมิน (ค.ศ. 1391) แห่งราชวงศ์โครยอจากชาวนฺหวี่เจินในช่วงอนาธิปไตยภายหลังการล่มสลายของราชวงศ์หยวน กองทหารรักษาการณ์ถาวรถูกจัดตั้งขึ้นโดยพระเจ้าเซจงแห่งราชวงศ์โชซ็อนในทศวรรษ 1430 ป้อมปราการทางทหารและนิคมของราชวงศ์โชซ็อนที่มีชื่อว่าฮเยซันจิน () คือต้นแบบของนครในสมัยใหม่และชื่อของนคร

ระหว่างสงครามเกาหลี ฮเยซันเป็นขีดจำกัดสูงสุดทางตอนเหนือของการรุกคืบของกองทัพสหรัฐ กรมทหารราบที่ 15 ของกองพลทหารราบที่ 7 เดินทางถึงแม่น้ำยาลู่ที่ฮเยซันเมื่อวันที่ 21 พฤศจิกายน ค.ศ. 1950 ก่อนการแทรกแซงของจีน

นครนี้เป็นเมืองหลักในการค้าขายข้ามพรมแดนระหว่างเกาหลีเหนือและจีนตลอดช่วงปลายศตวรรษที่ 20 และต้นศตวรรษที่ 21 คิม จ็อง-อึนได้สั่งการให้มีการล็อกดาวน์เต็มรูปแบบครั้งแรกในเดือนพฤศจิกายน ค.ศ. 2020 ระหว่างวิกฤตการณ์โควิด-19 และตั้งแต่นั้นมาได้มีการเพิ่มความปลอดภัยบริเวณพรมแดนเพื่อป้องกันการสัญจรข้ามพรมแดนที่ผิดกฎหมายระหว่างเกาหลีเหนือและจีน

## ภูมิศาสตร์
นครนี้ตั้งอยู่ทางทิศใต้ของภูเขาแพ็กดูบริเวณพรมแดนติดกับสาธารณรัฐประชาชนจีน (มณฑลจี๋หลิน) ซึ่งถูกคั่นด้วยแม่น้ำยาลู่ (อัมรก) โดยมีฉางไป๋เป็นเมืองของจีนที่อยู่ใกล้ที่สุดซึ่งตั้งอยู่ฝั่งตรงข้ามของแม่น้ำ

### ภูมิอากาศ
ฮเยซันมีภูมิอากาศแบบชื้นภาคพื้นทวีป (การแบ่งเขตภูมิอากาศแบบเคิพเพิน *Dwb*) ที่ได้รับอิทธิพลจากระดับความสูง นครนี้ตั้งอยู่ในพื้นที่ที่หนาวเย็นที่สุดของเกาหลี ซึ่งครองสถิติอุณหภูมิต่ำสุดที่  ใน ค.ศ. 1915

## การแบ่งเขตการปกครอง
ฮเยซันแบ่งออกเป็น 25 *[[เขตการปกครองของประเทศเกาหลีเหนือ|ทง]]* (ย่าน) และ 4 *รี* (หมู่บ้าน):

## เศรษฐกิจ

ฮเยซันมีโรงงานแปรรูปไม้ โรงงานผลิตกระดาษ และโรงงานสิ่งทอ นับตั้งแต่เกิดวิกฤตเศรษฐกิจของเกาหลีเหนือที่รุนแรงขึ้นในช่วงกลางทศวรรษ 1990 นครนี้ประสบปัญหาสภาวะเศรษฐกิจหยุดชะงัก และโรงงานบางแห่งในเมืองได้ปิดตัวลง รายงานและภาพถ่ายที่ถ่ายจากฝั่งจีนของแม่น้ำแสดงให้เห็นถึง "เมืองร้าง" โดยแทบไม่มีการเคลื่อนไหวบนท้องถนน และในตอนกลางคืนเมืองจะมืดมิดและไม่มีไฟฟ้าใช้ มีรายงานว่าผู้อยู่อาศัยในนครซักผ้าในแม่น้ำเนื่องจากที่พักอาศัยไม่มีน้ำประปาใช้

เหมืองฮเยซันซึ่งเริ่มการสำรวจครั้งแรกในทศวรรษ 1960 ผลิตทองแดงเข้มข้นได้ 10,000 ตันต่อปี พื้นที่แห่งนี้มีทองแดงสำรองร้อยละ 80 ของเกาหลีเหนือ และฝ่ายเหนือได้คาดการณ์ว่าจะสามารถทำเหมืองทองแดงที่นั่นต่อไปได้อีก 40 ปีข้างหน้า เมื่อเหมืองคัปซันทงจุม ซึ่งสำรวจในสมัยอาณานิคมญี่ปุ่นได้หมดลงและปิดตัวลงใน ค.ศ. 1990 เหมืองฮเยซันจึงกลายเป็นเส้นเลือดใหญ่ของการผลิตทองแดงของประเทศ แม้คนงานในเหมืองจะพยายามอย่างเต็มที่เพื่อสูบน้ำออก แต่พวกเขาก็ไม่สามารถหยุดน้ำที่ไหลเข้าสู่เหมืองด้วยความเร็ว 480 ลูกบาศก์เมตรต่อชั่วโมงได้ ใน ค.ศ. 1996 ระหว่างช่วง "การเดินทัพอันยากลำบาก" (Arduous March) ของฝ่ายเหนือ เหมืองไม่ได้รับจัดสรรไฟฟ้า ส่งผลให้เกิดน้ำท่วมในปล่องเหมืองในเดือนมกราคม ค.ศ. 1997 เหมืองฮเยซันเกิดน้ำท่วมอีกครั้ง เช่นเดียวกับเหมืองอื่น ๆ ทั่วประเทศ และสูญเสียสิ่งอำนวยความสะดวกในการทำเหมืองทั้งหมด ตั้งแต่ ค.ศ. 1998 คิม จ็อง-อิลได้จัดสรรงบประมาณ 8.2 ล้านดอลลาร์สหรัฐเพื่อสูบน้ำออกจากเหมือง และเหมืองได้รับการฟื้นฟูโดยใช้ไฟฟ้าและอุปกรณ์ที่ได้รับสนับสนุนจากประเทศจีน

## การขนส่ง
ฮเยซันเชื่อมต่อกับนครอื่น ๆ ในเกาหลีเหนือทางถนน และโดยเส้นทางรถไฟสายแพ็กดูซันช็องนย็อนและสายพุกบูแนรยุกของการรถไฟแห่งรัฐเกาหลี

มีการกล่าวอ้างว่า ฮเยซันมีระบบรถไฟฟ้าล้อยาง แม้จะไม่ทราบถึงการมีอยู่จริงของระบบดังกล่าวก็ตาม

## การศึกษา
โรงเรียนในฮเยซันประกอบด้วยโรงเรียนมัธยมฮเยซันและโรงเรียนสตรีฮเยซัน สถาบันอุดมศึกษาประกอบด้วยมหาวิทยาลัยแพทยศาสตร์ฮเยซัน มหาวิทยาลัยเกษตรศาสตร์และการป่าไม้ฮเยซัน วิทยาลัยการศึกษาคิม จ็อง-ซุก วิทยาลัยวิศวกรรมเบาฮเยซัน และมหาวิทยาลัยอุตสาหกรรมฮเยซัน

พื้นที่ชนบทใกล้ฮเยซันมีสถานที่ท่องเที่ยวต่าง ๆ รวมถึงศาลาแควกุง น้ำพุร้อนแนก็อก และภูเขาแพ็กดู

## บุคคลที่มีชื่อเสียง
* พัก ย็อน-มี (เกิด ค.ศ. 1993) นักกิจกรรมและผู้แปรพักตร์ หลบหนีออกจากเกาหลีเหนือใน ค.ศ. 2007
* อี ฮย็อน-ซอ (เกิด ค.ศ. 1980) นักกิจกรรมและผู้แปรพักตร์ หลบหนีออกจากเกาหลีเหนือใน ค.ศ. 1997

## ดูเพิ่ม
* รายชื่อนครในประเทศเกาหลีเหนือ
* เขตการปกครองของประเทศเกาหลีเหนือ
* สะพานนานาชาติฉางไป๋-ฮเยซัน

## หมายเหตุ

## อ้างอิง

## อ่านเพิ่ม
*Dormels, Rainer. North Korea's Cities: Industrial facilities, internal structures and typification. Jimoondang, 2014. 

## แหล่งข้อมูลอื่น

*North Korea Uncovered, (North Korea Google Earth) see most of Hyesan's political and industrial infrastructure on Google Earth.
*City profile of Hyesan 

หมวดหมู่:นครในจังหวัดรยังกัง
หมวดหมู่:นครในประเทศเกาหลีเหนือ